CELEX: 32018D0111(02)
Language: hu
Date: 2017-05-08 00:00:00
Title: A Bizottság határozata (2017. május 8.) a tagállamok audiovizuális médiaszolgáltatások nyújtására vonatkozó egyes törvényi, rendeleti vagy közigazgatási rendelkezéseinek összehangolásáról szóló 2010/13/EU irányelv (az audiovizuális médiaszolgáltatásokról szóló irányelv) 14. cikke alapján Írország által bevezetni tervezett intézkedéseknek az uniós joggal való összeegyeztethetőségéről

11.1.2018   
            
            
               HU
            
            
               Az Európai Unió Hivatalos Lapja
            
            
               C 8/10
            
         A BIZOTTSÁG HATÁROZATA
   (2017. május 8.)
   a tagállamok audiovizuális médiaszolgáltatások nyújtására vonatkozó egyes törvényi, rendeleti vagy közigazgatási rendelkezéseinek összehangolásáról szóló 2010/13/EU irányelv (az audiovizuális médiaszolgáltatásokról szóló irányelv) 14. cikke alapján Írország által bevezetni tervezett intézkedéseknek az uniós joggal való összeegyeztethetőségéről
   (2018/C 8/04)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a tagállamok audiovizuális médiaszolgáltatások nyújtására vonatkozó egyes törvényi, rendeleti vagy közigazgatási rendelkezéseinek összehangolásáról szóló, 2010. március 10-i 2010/13/EU európai parlamenti és tanácsi irányelvre (audiovizuális médiaszolgáltatásokról szóló irányelv) (1) és különösen annak 14. cikke (2) bekezdésére,
   tekintettel a 2010/13/EU irányelv 29. cikke alapján létrehozott bizottság véleményére,
   mivel:
   
               (1)
            
            
               2017. február 7-i levelében Írország értesítette a Bizottságot egyes, a 2010/13/EU irányelv 14. cikkének (1) bekezdése alapján bevezetni tervezett intézkedéseiről, amelyek a jelenleg hatályos, a 2007. június 25-i bizottsági határozattal (2) jóváhagyott intézkedések aktualizálását célozzák. A bevezetni tervezett intézkedések egy olyan, két olyan eseményt tartalmazó jegyzék meghatározását érintik, amely a jelenleg hatályos intézkedésekben nem szerepel.
            
         
               (2)
            
            
               A Bizottság az értesítés beérkezésétől számított három hónapon belül megvizsgálta, hogy a meghozandó intézkedések – különösen arányosságuk és a nemzeti szintű konzultációs eljárás átláthatósága tekintetében – összeegyeztethetők-e az uniós joggal.
            
         
               (3)
            
            
               A bevezetni tervezett intézkedések vizsgálata során a Bizottság figyelembe vette az ír audiovizuális piacról rendelkezésre álló adatokat, köztük különösen a televíziós piacra gyakorolt hatásokkal kapcsolatosakat.
            
         
               (4)
            
            
               A jelenleg hatályos intézkedéseken felüli, társadalmi szempontból kiemelten jelentős két esemény jegyzékét Írország egyértelmű és átlátható módon, széles körű konzultáció alapján állította össze.
            
         
               (5)
            
            
               Az ír hatóságok által átadott részletes információk és nézettségi adatok alapján a Bizottság meggyőződött arról, hogy a jelenleg hatályos intézkedéseken felüli két eseménynek az Írország által a 2010/13/EU irányelv 14. cikkének (1) bekezdése alapján kijelölt jegyzéke a következő, az események társadalmi jelentősége szempontjából mértékadónak tekintett kritériumok közül legalább kettőt teljesít: i. az esemény a tagállamban széles körben különös visszhangot kelt, és nem csupán az adott sport, illetve tevékenység szokásos közönségének fontos; ii. az eseménynek – különösen a kulturális önazonosság erősítésében – általánosan elismert egyedi kulturális jelentősége van a tagállam lakossága számára; iii. az ország csapata résztvevője a nemzetközi jelentőségű verseny vagy bajnokság keretében zajló eseménynek; valamint iv. az eseményről hagyományosan ingyenes televíziós közvetítést adnak, amely nagy nézettségnek örvend.
            
         
               (6)
            
            
               A jelenleg hatályos intézkedéseken felüli két esemény bejelentett jegyzéke két olyan kijelölt eseményt tartalmaz, amelyek társadalmi szempontból kiemelten jelentősnek tekinthetők, úgymint az összírországi felnőtt női labdarúgódöntő és az összírországi felnőtt camogie-döntő.
            
         
               (7)
            
            
               Az ír hatóságok bemutatták, hogy az összírországi felnőtt női labdarúgódöntő széles körben különös visszhangot kelt és kulturális jelentősége van az ír társadalomban, nem pedig csupán e sport szokásos közönségének körében. Ez az esemény nagy televíziós nézettségnek örvend, és hagyományosan ingyenesen fogható televíziós csatornákon nézhető.
            
         
               (8)
            
            
               Az ír hatóságok bemutatták, hogy az összírországi felnőtt camogie-döntő széles körben különös visszhangot kelt és kulturális jelentősége van az ír társadalomban, és jelentősége túlmutat e sport szokásos közönségének körén. Ez az esemény nagy televíziós nézettségnek örvend, és hagyományosan ingyenesen fogható televíziós csatornákon nézhető.
            
         
               (9)
            
            
               A megjelölt intézkedések nem lépnek túl azokon a kereteken, amelyeket az elérni kívánt célok – vagyis a tájékozódáshoz való jog védelme, valamint a nyilvánosságnak a társadalmi szempontból kiemelten jelentős események televíziós közvetítéséhez való széles körű hozzáférése – kijelölnek. A Bizottság következtetésében figyelembe veszi a szóban forgó események tervezett közvetítési módját, a „jogosult közvetítő” fogalommeghatározását, a High Court szerepét az intézkedések végrehajtásával kapcsolatban felmerülő jogviták rendezésében, továbbá azt, hogy a kijelölés várhatóan nem lesz hatással a közvetítési jogokat érintő meglévő szerződésekre. Ezért kimondható, hogy az Európai Unió Alapjogi Chartája 17. cikkében meghatározott, a tulajdonhoz való jogra gyakorolt hatásaikat tekintve az intézkedések nem lépnek túl azokon a kereteken, amelyek az eseményeknek a 2010/13/EU irányelv 14. cikkének (1) bekezdése szerinti jegyzékre való felvételéből szükségszerűen következnek.
            
         
               (10)
            
            
               Ugyanebből a megfontolásból a bevezetni tervezett intézkedések arányosnak tekinthetők, mert csak a szükséges mértékben szűkítik a szolgáltatásnyújtásnak az Európai Unió működéséről szóló szerződés (EUMSZ) 56. cikke szerinti alapszabadsága érvényesülését. Fontos közérdek annak biztosítása, hogy a nyilvánosság széleskörűen hozzáférjen a társadalmi szempontból kiemelten jelentős események televíziós közvetítéséhez. Az ír intézkedések továbbá nem valósítanak meg hátrányos megkülönböztetést, és nem zárják le a piacot más tagállamok műsorszolgáltatói, jogtulajdonosai és más gazdasági szereplői előtt.
            
         
               (11)
            
            
               A megjelölt intézkedések továbbá összeegyeztethetők az Európai Unió versenyszabályaival is. A jegyzéken szereplő események közvetítésére jogosult műsorszolgáltatók körét objektív kritériumok alapján jelölik ki, ezért az egyes események közvetítési jogának megszerzéséért tényleges verseny folyik vagy folyhat. Megállapítható továbbá, hogy a jegyzéken szereplő események száma nem túlzott, így nem torzítja az ingyenesen és a díjfizetés ellenében fogható televíziós csatornák közötti versenyt. Ezért kimondható, hogy a piaci verseny szabadságára gyakorolt hatásaikat tekintve az intézkedések nem lépnek túl azokon a kereteken, amelyek az eseményeknek a 2010/13/EU irányelv 14. cikkének (1) bekezdése szerinti jegyzékre való felvételéből szükségszerűen következnek.
            
         
               (12)
            
            
               A Bizottság az Írország által bevezetni kívánt intézkedésekről tájékoztatta a többi tagállamot, és megállapításait ismertette a 2010/13/EU irányelv 29. cikke alapján létrehozott bizottsággal. A bizottság kedvező véleményt alkotott,
            
         A KÖVETKEZŐKÉPPEN HATÁROZOTT:
   Egyetlen cikk
   (1)   Az Írország által a 2010/13/EU irányelv 14. cikkének (1) bekezdése alapján meghozni kívánt, a Bizottságnak az irányelv 14. cikkének (2) bekezdése alapján bejelentett intézkedések összeegyeztethetők az uniós joggal.
   (2)   Az Írország által meghozandó intézkedéseket közzé kell tenni az Európai Unió Hivatalos Lapjában.
   
      Kelt Brüsszelben, 2017. május 8-án.
      
         
            a Bizottság részéről
         
         
            Andrus ANSIP
         
         
            alelnök
         
      
   
   
      (1)  HL L 95., 2010.4.15., 1. o.
   
   
      (2)  A Bizottság 2007/478/EK határozata (2007. június 25.) (HL L 180., 2007.7.10., 17. o.)